Belydenis van Belhar » God is op ’n besondere wyse die God van die noodlydende, die arme en die veronregte
HomeAnder bydraesGod is op ’n besondere wyse die God van die noodlydende, die arme en die veronregte
Jesaja bevestig dat God die God is van die hele wêreld, en dit in die konteks van sy verbintenis ook met Israel: “Hy wat jou gemaak het, is jou man, sy Naam is die Here die Almagtige. Die Heilige van Israel is jou Verlosser; Hy word DIE GOD VAN DIE HELE WêRELD genoem” – Jes 54:5. God is nie beperk tot Israel nie, en sy genade, genadiglik, ook nie.
Jeremia doen dieselfde en noem God die God “van” al die mense: “Ek is die Here DIE GOD VAN AL DIE MENSE.” – Jer 32:27. Daar is eintlik geen ander gode nie, net een God van almal, soos Paulus redeneer in 1 Kor 8:5-6: “En al is daar ook sogenaamde gode, of dit in die hemel en of dit op die aarde is, soos daar trouens baie is wat “God” en baie wat “Here” genoem word, is daar nogtans vir ons net een God: die Vader, uit wie alles is en vir wie ons lewe; en net een Here: Jesus Christus, deur wie alles bestaan en deur wie ons lewe.”
Nog duideliker is Paulus in Romeine wanneer hy ‘n eksklusiewe siening oor God as net die Joodse Verbondsgod moet troef, en sê: “Of is God net God van die Jode, nie ook van die heidennasies nie? Ja, ook (GOD) VAN DIE HEIDENNASIES” – Rom 3:29. Duideliker kan dit eintlik nie gesê word nie.
Daarom kan ons saam met die Jode van Esra se tyd verklaar: “Ons is dienaars van DIE GOD VAN DIE HEMEL EN DIE AARDE” – Esra 5:11.
Dit is nou benewens die vele tekste wat op God se verbintenis aan alles en almal dui weens die feit dat Hy alles in die eerste plek geskep het – die hele skeppingstradisie regdeur die Bybel. Trouens, alle mense is reeds in die verbond met Adam (Hos 6:7 – as die teks net so gehou word [terloops: met wysigings aan die teks, kan die woord Adam na ‘n dorpie Adam dui, soos in die NAV, hoewel dit nie deur baie geleerdes nagevolg word nie – ander interpreteer die woord Adam weer as grond in die betekenis van “dirt”]) en met Noag ingesluit (Gen 9:9) as ‘n mens tog met ‘n verbondskonteks wil werk. Dit beteken nou nie dat almal gered word nie. Daarvoor is ‘n verbintenis met Jesus Christus nodig, soos die NT en Paulus spesifiek dit tog duidelik uitspel: “Net soos almal deur hulle verbondenheid met Adam sterf, so sal almal in Christus lewend gemaak word.” – 1 Kor 15:22.
Dit is ook waarom Jesus dan ook ALLE MENSE (Jode, Christene en heidene) by die wederkoms verdeel in die metaforiese bokke en skape (Matt 25), en die onderskeiding tussen die groepe maak op grond van hulle barmhartige omgee vir dié wat nie vir hulleself kan sorg nie. Hoekom? Omdat God self só is, Hy gee om vir dié wat swaar kry, maak nie saak wie hulle is of waar hulle is nie. En waar ons ‘n beker koue water vir iemand gee, maak nie saak of hy of sy ‘n gelowige is of nie, dit gereken word asof ons dit vir God gegee of gedoen het. God hanteer doodgewoon nie (bv) geweldenaars dieselfde (tot hulle tot inkeer kom) as dié wat ly onder geweld nie. Sy genade is vir almal, maar waar mense nie genade bewys aan dié wat dit nodig het nie, staan God die genadeloses teë en kom op vir dié wat genadeloos hanteer word, en vra sy kerk om Hom hierin na te volg.
Hoe pragtig klink die loflied van Hanna nie, toe sy in haar nood ‘n kind van die Here gekry het nie: (1 Sam 2:7-8):
“Die Here maak arm en Hy maak ryk,
ook gee Hy aansien.
Hy laat die geringes
uit die stof opstaan,
Hy hef die armes op
van die ashoop af
om hulle by vername mense
te laat sit;
Hy skenk hulle ’n ereplek.
Aan die Here behoort die pilare
van die aarde;
Hy het die aarde daarop
Spreuke 30 waarsku ons, en dit geld alle mense:
“11 Daar is ’n soort mens
wat sy vader vervloek
en vir sy moeder
nie ’n goeie woord het nie,
12 ’n soort mens wat homself
as rein beskou,
maar van wie die vuilheid
nie afgewas is nie,
13 ’n soort mens wat vol hoogmoed,
vol eiewaan is,
14 ’n soort mens wat koelbloedig
en wreed is in sy hebsug
en wat teer op die hulpeloses en armes
in die land.”
God is téén sulke mense en vír dié wat ly onder hulle aanslag.
Koning Lemuel – van Massa in Noord-Arabië – word deur sy ma as volg voorgeskryf – en sy woorde is in Spreuke 30 opgeneem:
“8 Praat jý vir dié wat self nie
hulle sê mag sê nie,
kom op vir die reg van dié
wat te gronde gaan;
9 praat, en lewer regverdige uitsprake,
laat reg geskied aan die armes
Jesus verstaan sy roeping en bediening as een wat veral vir die armes bedoel is:
“18 “Die Gees van die Here is op My
om die evangelie aan armes
om vrylating vir gevangenes
om onderdruktes in vryheid
uit te stuur,
19 om die genadejaar van die Here
Dit is dus ook die roeping en bediening van die wat Hom volg as Hy sê: “Gaan dan heen en maak dissipels van al die nasies …” Armes, gevangenes, blindes, onderdruktes – almal mense wat nodig het om te hoor dat daar vir hulle genade is.
Jesus sê ook vir ons as gashere in Lukas 14:12-14:
“12 As jy in die middag of in die aand ’n maaltyd gee, moet dan nie jou vriende of broers of familie of ryk bure uitnooi sodat hulle jou waarskynlik ook weer uitnooi en jou op dié manier vergoed nie. 13 Nee, as jy ’n feesmaal gee, nooi dan armes, kreupeles, verlamdes en blindes. 14 Jy kan jou gelukkig ag dat hulle niks het om jou mee te vergoed nie, want God sal jou vergoed by die opstanding van dié wat reg gedoen het.” God se seën rus veral op dié wat sorg vir die armes, kreupeles, verlamdes en blindes. Praat van ‘n besondere wyse …!
Handelinge 9 vertel vir ons die kostelike storie van Dorkas wat die armes gehelp het, en by haar dood, weer opgewek is om daarmee te kon voortgaan. Die hele Joppe was daaroor bly, want dit het almal geraak! En dit bring ‘n hele aantal tot geloof in Jesus!
“36 In Joppe was daar ’n gelowige vrou met die naam Tabita, in Grieks Dorkas. Sy was altyd besig om goed te doen en die armes te help. 37 Juis in die tyd toe Petrus in Lidda was, het sy siek geword en gesterwe. Hulle het haar gewas en in ’n bokamer neergelê. 38 Aangesien Lidda naby Joppe is en die gelowiges gehoor het dat Petrus daar is, het hulle twee mans na hom toe gestuur met die versoek: “Kom tog gou na ons toe oor.”
39 Petrus het dadelik saam met hulle gegaan en toe hy daar kom, het hulle hom na die bokamer toe geneem. Al die weduwees het by hom kom staan en snikkend vir hom die klere gewys wat Dorkas gemaak het toe sy nog gelewe het. 40 Nadat Petrus almal uitgestuur het, het hy gekniel en gebid. Toe het hy na die liggaam gedraai en gesê: “Tabita, staan op!”
Sy het haar oë oopgemaak en toe sy vir Petrus sien, het sy regop gesit. 41 Hy het haar met die hand help opstaan, die weduwees en die ander gelowiges geroep en haar lewend voor hulle gebring. 42 Die hele Joppe het hiervan gehoor, en baie mense het tot geloof in die Here gekom.”
October 10, 2013 at 10:45 | #
[…] God is op ’n besondere wyse die God van die noodlydende, die arme en die veronregte […]
March 18, 2013 at 18:48 | #
March 18, 2013 at 21:31 | #
Dit is omdat God die God van die heidennasies is, dat hulle deur Hom ingesluit kan word in die genade. Dit is wat die konteks van Romeine 3:29 bedoel. Dit vorm dus ‘n parallel met Johannes 1 wat (anders as wat jy aandui) sê dat God deur sy eiendom (die Jode, nie alle mense nie) verwerp is … maar dat daar genade is vir dié wat glo in Jesus Christus. Ek volstaan – jy het ‘n basiese fundamentele verskil in interpretasie – en jy mag dit handhaaf. Jou veroordeling van ander omdat hulle van jou verskil en vertekening van hulle omdat hulle van jou verskil, maak verdere gesprek moeilik.